CELEX: 52018PC0652
Language: sk
Date: 2018-09-20
Title: Návrh VYKONÁVACIE ROZHODNUTIE RADY, ktorým sa Spojenému kráľovstvu povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli20. 9. 2018
            COM(2018) 652 final
            2018/0334(NLE)
            Návrh
            VYKONÁVACIE ROZHODNUTIE RADY,
            ktorým sa Spojenému kráľovstvu povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice na zjednodušenie postupu pri výbere DPH alebo zabránenie určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 27. apríla 2018, Spojené kráľovstvo požiadalo o povolenie naďalej uplatňovať opatrenie odchyľujúce sa od článku 16 a článku 168 smernice o DPH. Komisia v súlade s článkom 395 ods. 2 smernice o DPH listom z 11. júna 2018 informovala ostatné členské štáty o žiadosti predloženej Spojeným kráľovstvom. Listom z 12. júna 2018 Komisia oznámila Spojenému kráľovstvu, že má všetky informácie, ktoré považuje za potrebné na posúdenie žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 16 tej istej smernice sa vyžaduje, aby sa použitie tovaru, ktorý je súčasťou majetku podniku zdaniteľnej osoby, na osobnú spotrebu tejto zdaniteľnej osoby alebo na osobnú spotrebu jej zamestnancov, považovalo za dodanie tovaru za protihodnotu, ak DPH za uvedený tovar alebo za jeho súčasti bola úplne alebo čiastočne odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely.
            
            
               V prípade služobných vozidiel čiastočne používaných na súkromné účely (nepodnikateľského charakteru) je často náročné vypočítať a zdaňovať výdavky súvisiace s používaním na súkromné účely podľa uvedených pravidiel.
            
            
               V tejto súvislosti Spojené kráľovstvo využívalo osobitný systém paušálneho zdaňovania používania na súkromné účely povolený rozhodnutím Rady 86/356/EHS z 21. júla 1986, ktorým sa Spojenému kráľovstvu povoľuje uplatňovať paušálne opatrenia v súvislosti s neodpočítateľnou daňou z pridanej hodnoty účtovanou z pohonných látok v služobných vozidlách
                  1
               , ktorý bol založený na objeme motora a druhu pohonných látok v prípade daného vozidla.
            
            
               Táto pôvodná výnimka bola zrušená a nahradená rozhodnutím Rady 2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu
                  2
               , ktorým sa zavádza paušálne zdanenie použitia na súkromné účely na základe úrovne emisií CO2 vozidla. Uvedené rozhodnutie Rady bolo zase nahradené vykonávacím rozhodnutím Rady (EÚ) 2015/2109 zo 17. novembra 2015
                  3
               , ktorého platnosť uplynie 31. decembra 2018.
            
            
               Systém sa zakladá na skutočnosti, že existuje priama súvislosť medzi emisiami a množstvom spotrebovaných pohonných látok, keďže vyššia úroveň emisií je priamym dôsledkom väčšej spotreby pohonných látok. Na základe týchto emisných úrovní sa vypočítava spotreba pohonných látok na kilometer, a následne sa skombinuje s údajom o priemerne najazdených kilometroch na súkromné účely stanoveným na základe priamych daňových údajov a s maloobchodnou cenou motorového paliva. Výsledkom je poplatok za súkromné použitie, ktorý zodpovedá sume DPH splatnej zo súkromného používania vozidla. Systém je pre zdaniteľné osoby voliteľný, môžu sa rozhodnúť nežiadať o vrátenie DPH z pohonných látok.
            
            
               Spojené kráľovstvo predložilo Komisii v súlade s požiadavkou v článku 4 rozhodnutia (EÚ) 2015/2109 správu o fungovaní odchyľujúceho sa opatrenia. Podľa vyjadrenia Spojeného kráľovstva sa ukázalo, že tento systém je presný a viedol k značnému zjednodušeniu tak pre podniky, ako aj pre daňovú správu. Spojené kráľovstvo zároveň uvádza, že zjednodušená metóda, ktorú možno použiť na zúčtovávanie DPH na súkromné použitie pohonných látok, poskytuje zdaniteľným osobám právnu istotu.
            
            
               Na základe toho Spojené kráľovstvo požiadalo o povolenie naďalej uplatňovať túto výnimku do 31. decembra 2020.
            
            
               •Súlad s existujúcimi ustanoveniami v tejto oblasti politiky
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v súvislosti s osobnými motorovými vozidlami.
            
            
               
                  Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa môže vzťahovať obmedzenie práva na odpočítanie dane
                     4
                  , je uplatňovanie takejto výnimky až do harmonizácie týchto pravidiel na úrovni EÚ primerané.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
         
         
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
               
                  Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť postup výberu DPH. Návrh nepresahuje rámec toho, čo je potrebné na zjednodušenie výberu DPH v konkrétnom odvetví.
               
               
                  Systém zostáva pre zdaniteľné osoby naďalej voliteľný.
               
            
            
               •Výber nástroja
            
            
               
                  Podľa článku 395 smernice o DPH je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Spojené kráľovstvo, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Navrhované rozhodnutie je zamerané na zjednodušenie výberu DPH v súvislosti s výdavkami na pohonné látky v prípade služobných vozidiel, ktoré sa čiastočne používajú na nepodnikateľské účely, a má preto potenciálny pozitívny vplyv.
               
               
                  Pre zdaniteľné osoby, ktoré by sa rozhodli využívať tento systém, vedie k nižšej administratívnej záťaži a nižším nákladom na dodržiavanie predpisov vďaka tomu, že na účely DPH nie je potrebné viesť podrobné záznamy o najazdených kilometroch pre každé služobné vozidlo. Takéto požiadavky na vedenie záznamov sa javia časovo náročné a často spôsobujú značnú administratívnu záťaž, pričom sumy dane sú relatívne malé. Zjednodušeným postupom sa zároveň znižuje záťaž pre daňové úrady, ktoré by inak museli kontrolovať mnohé individuálne prípady.
               
            
            
               Vzhľadom na úzky rozsah pôsobnosti danej výnimky a na jej dočasné uplatňovanie budú účinky v každom prípade obmedzené.
            
            
               4.VPLYV NA ROZPOČET
            
            
               
                  Návrh nebude mať žiadny negatívny vplyv na rozpočet EÚ.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu stanovenú na 31. decembra 2020.
               
            
         
         
            
               2018/0334 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Spojenému kráľovstvu povoľuje uplatňovať osobitné opatrenie odchyľujúce sa od článkov 16 a 168 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  5
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rozhodnutím Rady 2006/659/ES
                  6
                sa Spojenému kráľovstvu povolilo uplatňovať osobitné zjednodušujúce opatrenia s cieľom určiť paušálny podiel neodpočítateľnej dane z pridanej hodnoty (DPH) týkajúcej sa výdavkov na pohonné látky v služobných vozidlách, ktoré sa nepoužívajú výlučne na podnikateľské účely. Tento systém je pre zdaniteľné osoby voliteľný a zakladá sa na úrovni emisií oxidu uhličitého (CO2) z vozidla, keďže medzi emisiami a spotrebou pohonných látok, a teda výdavkami na pohonné látky, je pomerná súvzťažnosť.
            
            
               (2)Rozhodnutie Rady 2006/659/ES bolo nahradené vykonávacím rozhodnutím Rady (EÚ) 2015/2109
                  7
               , ktorého platnosť uplynie 31. decembra 2018.
            
            
               (3)Listom, ktorý Komisia zaevidovala 27. apríla 2018, Spojené kráľovstvo požiadalo o povolenie naďalej uplatňovať dané opatrenie do 31. decembra 2020.
            
            
               (4)Komisia postúpila žiadosť Spojeného kráľovstva ostatným členským štátom listom z 11. júna 2018. Listom z 12. júna 2018 Komisia oznámila Spojenému kráľovstvu, že má všetky informácie potrebné na posúdenie žiadosti.
            
            
               (5)Spojené kráľovstvo predložilo v súlade s požiadavkou v článku 4 vykonávacieho rozhodnutia (EÚ) 2015/2109 správu o fungovaní osobitného opatrenia. Podľa Spojeného kráľovstva táto úprava skutočne viedla k zjednodušeniu postupu výberu DPH v súvislosti s výdavkami na pohonné látky pre služobné vozidlá, a to pre zdaniteľné osoby, ako aj pre daňovú správu.
            
            
               (6)Je preto vhodné, aby sa Spojenému kráľovstvu povolilo uplatňovať toto opatrenie do 31. decembra 2020. Treba však uviesť, že Spojené kráľovstvo 29. marca 2017 oznámilo v súlade s článkom 50 Zmluvy o Európskej únii svoj úmysel vystúpiť z Únie, čo znamená, že pokiaľ sa v ratifikovanej dohode o vystúpení medzi Európskou úniou a Spojeným kráľovstvom nestanoví iný dátum, pre Spojené kráľovstvo prestanú 30. marca 2019 o 00:00 hod. (SEČ) (ďalej len „dátum vystúpenia“) platiť všetky primárne a sekundárne právne predpisy Únie. V takom prípade toto rozhodnutie takisto stratí platnosť.
            
            
               (7)Odchyľujúce sa opatrenie nebude mať žiadny nepriaznivý vplyv na vlastné zdroje Únie plynúce z DPH,
            
            
               PRIJALA TOTO ROZHODNUTIE:
            
            
               Článok 1
            
            
               Odchylne od článku 16 a článku 168 smernice 2006/112/ES sa Spojenému kráľovstvu od 1. januára 2019 do 31. decembra 2020 povoľuje stanoviť na paušálnom základe podiel dane z pridanej hodnoty pripadajúci na výdavky na pohonné látky v služobných vozidlách používaných na súkromné účely.
            
            
               Článok 2
            
         
         
            
               Podiel dane uvedený v článku 1 sa vyjadruje v pevne stanovených sumách stanovených na základe úrovne emisií CO2 druhu vozidla, ktoré odzrkadľujú spotrebu pohonných látok. Spojené kráľovstvo každoročne upravuje tieto pevne stanovené sumy tak, aby zohľadňovali zmeny priemerných nákladov na pohonné látky.
            
            
               Článok 3
            
            
               Systém zavedený na základe tohto rozhodnutia je pre zdaniteľné osoby voliteľný.
            
            
               Článok 4
            
            
               Toto rozhodnutie je určené Spojenému kráľovstvu Veľkej Británie a Severného Írska.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. ES L 212, 2.8.1986, s. 35.
               
               
                  
                     (2)
                  
                        Ú. v. EÚ L 272, 3.10.2006, s. 15.
               
               
                  
                     (3)
                  
                        Ú. v. EÚ L 305, 21.11.2015, s. 49 – 50. 
               
               
                  
                     (4)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014
                  
                  (Ú. v. EÚ C 153, 21. 5. 2014, s. 3). 
               
               
                  
                     (5)
                  
                        
                  Ú. v. EÚ L 347, 11.12.2006, s. 1
                  .
               
               
                  
                     (6)
                  
                        Rozhodnutie Rady 2006/659/ES z 25. septembra 2006, ktorým sa Spojenému kráľovstvu povoľuje zaviesť osobitné opatrenie odchylne od článku 5 ods. 6 a článku 11 časti A ods. 1 písm. b) smernice 77/388/EHS o zosúladení právnych predpisov členských štátov týkajúcich sa daní z obratu (Ú. v. EÚ L 272, 3.10.2006, s. 15).
               
               
                  
                     (7)
                  
                        Vykonávacie rozhodnutie Rady (EÚ) 2015/2109 zo 17. novembra 2015, ktorým sa Spojenému kráľovstvu povoľuje, aby uplatňovalo osobitné opatrenie odchyľujúce sa od článku 26 ods. 1 písm. a), článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 305, 21.11.2015, s. 49).